ปภ.รายงานมีสถานการณ์ภัยหนาวในพื้นที่ 4 จังหวัดภาคเหนือและภาคตะวันออกเฉียงเหนือ พร้อมเร่งช่วยเหลือและบรรเทาความเดือดร้อนในเบื้องต้น
นายมณฑล สุดประเสริฐ อธิบดีกรมป้องกันและบรรเทาสาธารณภัย (ปภ.) เปิดเผยว่า มีจังหวัดที่ได้รับผลกระทบจากสถานการณ์ภัยหนาว รวม 4 จังหวัด 35 อำเภอ 260 ตำบล 3,153 หมู่บ้าน แยกเป็น จังหวัดที่ประกาศเขตพื้นที่ประสบสาธารณภัย (ภัยหนาว) จำนวน 2 จังหวัด 16 อำเภอ 131 ตำบล 1,361 หมู่บ้าน ได้แก่ แพร่ มีพื้นที่ได้รับผลกระทบจากภัยหนาว จำนวน 8 อำเภอ 78 ตำบล 744 หมู่บ้าน บึงกาฬ มีพื้นที่ได้รับผลกระทบจากภัยหนาว จำนวน 8 อำเภอ 53 ตำบล 617 หมู่บ้าน และจังหวัดที่ประกาศเขตการให้ความช่วยเหลือผู้ประสบภัยพิบัติกรณีฉุกเฉิน (ภัยหนาว) รวม 2 จังหวัด 19 อำเภอ 129 ตำบล 1,792 หมู่บ้าน ได้แก่ เชียงราย ประกาศเขตฯ (ภัยหนาว) รวม 18 อำเภอ 123 ตำบล 1,164 หมู่บ้าน ตาก ประกาศเขตฯ (ภัยหนาว) รวม 1 อำเภอ 6 ตำบล 36 หมู่บ้าน         ทั้งนี้ กรมบัญชีกลางได้อนุมัติตามที่กรมป้องกันและบรรเทาสาธารณภัยเสนอให้จังหวัดที่ประสบภาวะอากาศหนาวถึงหนาวจัด ซึ่งมีอุณหภูมิต่ำกว่า 15 องศาเซลเซียส และมีช่วงเวลาอากาศหนาวยาวนานติดต่อกันเกิน 3 วัน สามารถประกาศเขตการให้ความช่วยเหลือผู้ประสบภัยพิบัติกรณีฉุกเฉิน (ภัยหนาว) เพื่อให้การช่วยเหลือตามระเบียบและหลักเกณฑ์ที่กำหนด ทั้งนี้ ปภ. จะได้ประสานจังหวัดให้การช่วยเหลือผู้ประสบภัยหนาว โดยจัดสรรเครื่องนุ่งห่มกันหนาวแก่ผู้ประสบภัยหนาวเพื่อบรรเทาความเดือดร้อนของประชาชนในเบื้องต้นอย่างทั่วถึงต่อไป         หากได้รับความเดือดร้อนจากสถานการณ์ภัยสามารถติดต่อขอความช่วยเหลือได้โดยด่วนทางสายด่วนนิรภัย 1784 ตลอด 24 ชั่วโมง.